การประกอบธุรกิจของแต่ละสายผลิตภัณฑ์

ผลิตภัณฑ์เครื่องสำอาง

1.  ลักษณะผลิตภัณฑ์หรือบริการ

บริษัทจัดจำหน่ายเครื่องสำอางคุณภาพสูงภายใต้หลายชื่อเครื่องหมายการค้า
โดยได้รับลิขสิทธิ์จากต่างประเทศ อาทิ เช่น Covermark, O’Leary, Acseine,
Senscience, Bain de Terre, Zotos Pro Tec, Zotos Design Freedom, Evian,
Van Cleef & Arpels, Iceberg, Ferrari
ซึ่งสินค้าเหล่านี้มีการวิจัยพัฒนาคิดค้นมาอย่างดีจากเจ้าของลิขสิทธิ์ต่างประเทศ
และมีจำหน่ายแพร่หลายในหลายประเทศชั้นนำทั่วโลก

ในขณะเดียวกันบริษัทก็ยังจัดจำหน่ายเครื่องสำอางคุณภาพสูงอีกหลายชื่อเครื่องหมายการค้าที่พัฒนาและจดทะเบียนในประเทศไทย
อาทิ เช่น K.ma Cosmetics, KMA Character Plus, Lydia
ซึ่งประสบความสำเร็จอย่างดีเช่นเดียวกัน

เครื่องสำอางส่วนใหญ่วางจำหน่ายในลักษณะมีพนักงานที่ได้รับการอบรมมาอย่างดีมีความรู้ความชำนาญคอยให้คำแนะนำวิธีเลือกและการใช้ผลิตภัณฑ์ที่ถูกต้องแก่ลูกค้าที่สนใจ
(Counter Sales) ซึ่งประเภทนี้บริษัทจะมี Covermark เป็นผู้นำ
ส่วนประเภทที่จัดเรียงให้ลูกค้าเลือกซื้ออย่างสะดวกใจด้วยตนเอง (Self-selection) จะมี
K.ma เป็นผู้นำ

2.  การตลาดและภาวะการแข่งขัน

สืบเนื่องมาจากบริษัทได้ดำเนินกิจการจัดจำหน่ายเครื่องสำอางเป็นธุรกิจหลักมานานมาก
โดยเฉพาะเครื่องสำอางคัฟเวอร์มาร์ค (Covermark)
มีประวัติการขายยึดถือคุณภาพและการบริการที่ดีอย่างต่อเนื่องมานานเกือบ 3 ทศวรรษ
ทำให้มีผู้บริโภคที่มีความเชื่อมั่นและภักดีจำนวนมาก
สนับสนุนผลิตภัณฑ์ของบริษัทอย่างสม่ำเสมอด้วยดีตลอดมา แม้กระทั่งในภาวะเศรษฐกิจที่ถดถอย

ถึงแม้ปัจจุบันตลาดเครื่องสำอางจะมีการแข่งขันทวีความรุนแรงมากยิ่งขึ้น
แต่ไม่มีผู้ค้ารายใหญ่ผูกขาดตลาดเพียงรายเดียว
สภาพตลาดอยู่ในลักษณะการแข่งขันเสรีที่ผู้บริโภคมีสิทธิในการเลือกซื้อเลือกใช้สินค้าอย่างเสรีเต็มที่
ดังนั้น ด้วยกลยุทธ์การตลาดที่เน้นคุณภาพสินค้า การบริการที่ดี มีศูนย์จำหน่ายและบริการทั่วประเทศ
จึงทำให้บริษัทสามารถรักษาสัดส่วนตลาดได้อย่างเหนียวแน่น

ผลิตภัณฑ์เครื่องสำอางของบริษัทมีจำหน่ายอย่างกว้างขวางในหลายช่องทางการขาย อาทิ เช่น
ห้างสรรพสินค้า ร้านค้าปลีกสมัยใหม่ ศูนย์บริการความงาม ร้านเสริมสวย
และร้านค้าเบ็ดเตล็ดทั่วไป
โดยบริษัทได้ร่วมกิจกรรมทางการตลาดกับผู้จำหน่ายเหล่านี้อย่างสม่ำเสมอ
และมีกิจกรรมส่งเสริมการขายเพื่อกระตุ้นผู้บริโภคอยู่เป็นประจำ
รวมทั้งดำรงกิจกรรมประชาสัมพันธ์สินค้าให้เกิดความนิยมรู้จักแพร่หลายผ่านวงการบันเทิง
ดารานักแสดง วิทยากรดำเนินรายการโทรทัศน์ และการประกวดนางงามต่างๆ อยู่ตลอดเวลา

บริษัทได้มีการคัดเลือกและเพิ่มผลิตภัณฑ์ใหม่ที่เหมาะสมกับคนไทยเสมอ ถึงแม้ไม่มากรายการนัก
แต่ได้กระทำอย่างต่อเนื่อง ทั้งนี้เพื่อสนองความต้องการของลูกค้าประจำและเป็นการเพิ่มลูกค้าใหม่
ซึ่งจะช่วยขยายฐานลูกค้า
เพื่อเสริมสร้างความมั่นคงและเพิ่มศักยภาพการเติบโตของธุรกิจอย่างยั่งยืน

3.  การจัดหาผลิตภัณฑ์หรือบริการ

ผลิตภัณฑ์ที่จัดจำหน่ายอยู่ในปัจจุบัน มีทั้งสินค้าที่นำเข้าจากต่างประเทศในลักษณะสินค้าสำเร็จรูป
กึ่งสำเร็จรูป และผลิตภายในประเทศ ทั้งนี้ขึ้นอยู่กับความเหมาะสมในเชิงเศรษฐกิจ
และกรรมวิธีในการผลิต สินค้าส่วนใหญ่ได้สั่งซื้อผ่านโรงงานที่มีมาตรฐาน
มีความเชี่ยวชาญในกระบวนการผลิตและควบคุมคุณภาพเครื่องสำอางมานานหลายสิบปี
โดยมีเจ้าของลิขสิทธิ์จากต่างประเทศกำกับดูแลอย่างใกล้ชิด

ผลิตภัณฑ์เครื่องนุ่งห่ม

4.  ลักษณะผลิตภัณฑ์หรือบริการ

สินค้าหลักในสายผลิตภัณฑ์เครื่องนุ่งห่มของบริษัท มีหลายประเภท เช่น ชุดกีฬา
ชุดนอนและชุดชั้นในสตรีคุณภาพสูง ภายใต้เครื่องหมายการค้า Guy Laroche (กี ลาโรช)
ซึ่งบริษัทได้รับสิทธิ์เป็นผู้แทนจำหน่ายแต่ผู้เดียวในประเทศไทย
สินค้าเหล่านี้ผลิตจากวัสดุชั้นเยี่ยมจากเทคโนโลยีล่าสุด
มีคุณสมบัติพิเศษเหมาะสมกับการใช้งานในแต่ละประเภท
เสริมแต่งด้วยลวดลายผ้าลูกไม้ที่สวยงามวิจิตรบรรจงคัดเลือกมาเป็นพิเศษ
เพื่อเพิ่มความสง่างามและสร้างความมั่นใจแก่ผู้สวมใส่

นอกจากนี้ บริษัทยังมีเสื้อชั้นในสตรีของ Gunze ที่ผลิตจากผ้าถักโครงสร้างพิเศษใช้เส้นด้ายฝ้ายแท้
100% เหมาะกับวัยรุ่น และสำหรับสวมใส่ลำลอง

5.  การตลาดและภาวะการแข่งขัน

ผลิตภัณฑ์ Guy Laroche จัดวางอยู่ในตำแหน่งสินค้าตลาดบน ระดับราคาปานกลางถึงสูง
สำหรับผู้บริโภคที่มีรสนิยมสวมใส่เสื้อผ้าคุณภาพสูง รูปแบบทันสมัย และสง่าภูมิฐาน
มีรายได้ปานกลางถึงสูง ปัจจุบันมีวางจำหน่ายตามห้างสรรพสินค้าชั้นนำทั่วประเทศ
โดยมีพนักงานที่ผ่านการอบรมมีความรอบรู้คอยให้คำแนะนำ
วิธีการเลือกใช้และการดูแลรักษาเสื้อผ้าอย่างถูกต้องแก่ลูกค้าที่สนใจ

ภาวะเศรษฐกิจถดถอยที่ประเทศไทยยังเผชิญอยู่ในขณะนี้
มีผลให้อำนาจซื้อของประชาชนโดยทั่วไปลดลง ผู้บริโภคส่วนใหญ่เพิ่มความระมัดระวังในการใช้จ่าย
มีการเปรียบเทียบราคากับคุณภาพหรือคุณค่าของสินค้ามากขึ้น
ปัจจัยแวดล้อมและพฤติกรรมการบริโภคที่เปลี่ยนไปนี้ส่งผลให้ตลาดเครื่องนุ่งห่มโดยรวมไม่ดีนัก
โดยเฉพาะตลาดประเภทเสื้อผ้าบูติครูปแบบตามกระแสแฟชั่นที่เปลี่ยนแปลงเร็วได้รับผลกระทบมากที่สุด
ส่วนชุดกีฬา ชุดนอนและชุดชั้นในสตรีได้รับผลกระทบน้อยกว่า
ตลาดยังคงมีอัตราการเติบโตอย่างต่อเนื่อง แต่การแข่งขันจะทวีความรุนแรงมากขึ้น

ตลาดชุดกีฬามีแนวโน้มขยายตัว เนื่องจากประชาชนส่วนใหญ่มีความตื่นตัวในเรื่องสุขภาพ
สนใจการออกกำลังกายมากขึ้น เช่น ว่ายน้ำ และการเต้นเอโรบิค เป็นต้น ซึ่ง Guy Laroche
มีผลิตภัณฑ์ที่จะตอบสนองความต้องการเหล่านี้ โดยมีชุดกีฬาที่เน้นวัสดุที่มีคุณภาพ การตัดเย็บที่ประณีต
และมีสีสันที่ทันสมัยหลากหลายรูปแบบ

ส่วนตลาดชุดชั้นในสตรี เพิ่มการแข่งขันในเรื่องวัสดุและรูปแบบใหม่ๆ
ที่สอดรับกับแฟชั่นเสื้อผ้าภายนอกที่เปลี่ยนไป ซึ่ง Guy Laroche
ก็ได้มีการพัฒนาผลิตภัณฑ์รุ่นใหม่นำเสนอออกสู่ตลาด
และได้รับการตอบรับอย่างดีจากทั้งลูกค้าประจำและลูกค้าใหม่
จึงสามารถรักษาสัดส่วนการตลาดเดิมและคาดว่าน่าจะได้เพิ่มจากคู่แข่งรายอื่น

6.  การจัดหาผลิตภัณฑ์หรือบริการ

ปัจจุบัน บริษัทสั่งซื้อผลิตภัณฑ์จากโรงงานในประเทศหลายแห่ง
ซึ่งล้วนมีความเชี่ยวชาญในการผลิตเฉพาะอย่าง มีเทคโนโลยีการผลิตและเครื่องจักรที่ทันสมัย
มีความสามารถในการตัดเย็บที่ประณีต มีระบบการควบคุมคุณภาพได้มาตรฐาน
จนได้รับความไว้วางใจจากเจ้าของเครื่องหมายการค้าต่างประเทศให้ลิขสิทธิ์ผลิตป้อนให้บริษัทโดยตรง
การผลิตได้ใช้วัสดุทั้งจากต่างประเทศและในประเทศแล้วแต่ความเหมาะสม